En 24-årig psykisk handicappet kvinde fra Møllevænget i Nykøbing er sigtet for at have dræbt sit nyfødte barn. - Der var ikke nogen, der vidste, at hun var gravid. Det er en dyb tragisk sag. Det er synd, at hun har været alene om den her graviditet i den tilstand, som hun er i, fortæller efterforskningsleder Andreas Søgaard ved Lokalpolitiet i Thisted til TV MIDTVEST. Kvinden fødte barnet fredag formiddag. Det var et familiemedlem, som kontaktede politiet. Både politi og retsmediciner mødte i weekenden talstærkt op ved lejligheden på Møllevænget i Nykøbing Mors. Her fandt de det døde barn. - Hun havde puttet barnet i to plastikposer og slået en knude på poserne, fortæller Andreas Søgaard. I dag er barnet blev obduceret, og denne obduktion skal vise, om barnet var i live, da det blev lagt i poserne. Resultaterne fra obduktionen forventes at være klar i morgen. Kvinden er efter en afhøring blevet løsladt. Hun er dog sigtet for at have dræbt barnet, og hun erkender de faktiske forhold. - Vi skal have vurderet hendes mentale tilstand på et tidspunkt, fortæller Andreas Søgaard. Der er ikke andre sigtede i sagen. Kvinden er sigtet efter straffelovens paragraf 238 stk.1.
En 24-årig kvinde fra Nykøbing er sigtet for at have slået sit nyfødte barn ihjel.